Trillian
Giver adgang til fem forskellige messengertjenester. Messengertjenester skaber et netbaseret samfund, hvor du kan hænge ud med vennerne eller finde nye venner. Du kan se, når dine venner er på internettet. Du kan lynhurtigt sende en besked til en ven eller en forretningsforbindelse (hurtigere end e-mail). Du kan udveksle filer med andre. Og du kan finde nye venner, som du kan chatte med. Eneste ulempe er, at der ikke er en fælles standard for messengertjenester, og de fleste tjenester kræver, at du og dine venner benytter samme program, for at I kan hænge ud sammen. Det retter Trillian op på. Med Trillian kan du koble dig på fem forskellige tjenester på én gang: AIM, MSN, ICQ, IRC og Yahoo.

Du skal oprette en profil hos den eller de tjenester, du vil bruge, hvorefter du kan få adgang til dem via Trillian i stedet for at bruge tjenesternes egne programmer. Du kan oprette profiler til de forskellige tjenester via Trillian.